《冬至午后余与冠吴弟登爱菊亭后塔，薄暮唤舟渡湖至江滨品茶而归》
清代·王家枢

孤塔巍然矗半空，登临一览尽西东。绵飞芦白寒难禦，锦染枫丹日尚烘。

天暮云生将酿雪，江深潮退不因风。离乡千里身偏健，可奈匆匆岁又终。

游山已倦夕阳斜，唤渡□须兴尚赊。一叶扁舟聊拍桨，三间矮屋试烹茶。

欲酬茗价囊如洗，归认沙堤路不差。犹忆故乡风景好，五峰相对是吾家。

作者简介：字卓臣，又字竹丞，家枚弟，艰于小试。光绪己亥，合江李紫璈大令宰江阴县试，正场拔第一。以葬亲，不与覆，李公嘉其孝行，赠诗有“难得锦标终不羡，王褒墓柏有馀哀”之句。是原名家槐，年，始补学官弟子员，已三十许矣，平生濡染家学，能诗文，工书法，与兄家枚同住南菁，一时有双丁二陆之目，年五十馀卒。